_:nac57f46caf7f4079a08a13cadef13694xb0
<http://schema.org/articleBody>
"Bantuan sing dibagikna PanturaPost kuwe seka hasil donasi kerja sama DCODE karo Kumparan.\r\n\r\nBREBES – Feriyono (42) katon bungah nemen mesam-mesem wayah nrima rejeki sing belih dikira. Deweke bareng karo 24 kancane sing nyambut gawene dadi supir bis, dina Kemis sore (21/5) nang salah siji agen bis olih bungkusan badanan sing rupane sembako.\r\n\r\nWayah pageblug corona kaya kiye, dampake dirasakna nemen daning masarakat kabeh nang pirang-pirang sektor. Salah siji sing keimbas yakuwe supir bis. Karo anane pengingan mudik, nggawe armada bis belih beroperasi. Hal kiye nggawe wong-wong kuwe babar blas langka pemasukan.\r\n\r\nFeriyono ngungkapna, biasane deweke olih pemasukan Rp 300 ewu sadinane. Tapi sawise wabah corona lan pemrentah menging mudik deweke belih maning nduweni penghasilan soale armada bis belih beroperasi.\r\n\r\n\"Wis meh rong wulan dhewek supir-supir bis nganggur bae nang umah,\" ungkape.\r\n\r\nGara-gara langka pemasukan, Feriyono kepaksa nggunakna duwit tabungane nggo menuhi kebutuhan sadina-dina. Dienggo meh rong wulan, deweke ngaku nek saiki simpenane ya wis entong.\r\n\r\n\"Tabungan piraha ora, kudu dienggo nggo mangan, sekola bocah, bayar listrik lan liya-liya, kabeh entek mas,\" terange.\r\n\r\nDeweke bareng karo rekan seprofesine sabisa mungkin bertahan nang kondisi kaya kiye. Pegawean apabae dilakonine nggo sekadar pawon bisa ngebul. Tapi mengkono, pegawean apabae uga pada kena dampak pandemi kiye.\r\n\r\n\"Nukang nyong nglakoni, derep lan dadi kuli bongkar muat uga nyong kerjakna. Tapi kabeh sepi ora sarame kondisi kaya biasane,\" jare Feriyono.\r\n\r\nHal sing padha uga diungkapna daning Chaerudin (57) sing ngrasakna dampak pandemi kiye. Deweke kepaksa ngedol apa bae sing ana nang umahe mung nggo bisa bertahan urip. \"Motor nyong gadekna. Embuh kapan bisa nyong tebus,\" ungkape.\r\n\r\nBagi-bagi sembako sing maune belih dikira daning supir-supir bis kuwe nggawe dheweke pada belih bisa ngomong akeh. Mung rasa syukur tok sing mili terus ora mandeg-mandeg. Pas kuwe, tim PanturaPost nyalurna 25 paket sembako sing yakuwe hasil donasi kerja sama DCODE karo Kumparan.\r\n\r\n\"Alhamdulillah kiye berarti nemen lan duweni manfaat nggo dhewek. Sapisan maning matur nuwun lan muga-muga barokah. Aamiin,\" ungkape Feriyono dibarengi karo kanca sing liyane.\r\n\r\nAna 210 paket sembako sing disiapna diedumna nang aksi sosial kiye. Nggo saben pakete nilene Rp 150 ewu sing isine 2,5 kg beras, 1 kg gula pasir, 1 liter lenga klentik, 3 kaleng sarden, 4 bungkus mie instan, 1 bungkus kecap, 1 pak teh lan siji kaleng wafer.\r\n\r\nPanturaPost nyalurna paket sembako kuwe maring masarakat sing keimbas pandemi corona. Saliyane paket sembako maring supir bis, uga ana paket sembako nggo PKL sing ana nang Alun-alun Brebes.\r\n\r\nAwit ditrapnane Pembatasan Kegiatan Masarakat (PKM) nang Kabupaten Brebes, ana pirang fasilitas umum bangsane Alun-alun Brebes diwatesi kegiatan masarakate. PKL sing nggal dinane dodolan nang Alun-alun diwatesi jam bukane merga lampu penerangane jam wolu bengi wis dipateni.\r\n\r\nSalah siji PKL, Triyono (38) warga Kelurahan Pasarbatang ngomong, penghasilane mudun nemen. Gadine ora bisa menuhi kebutuhan sadina-dina. Deweke sing mbuka jasa dolanan mandi bola kuwe ngaku ngrasakna dampak sing nggilani kaya kiye.\r\n\r\n\"Saliyane wektu sing diwatesi, mandi bola kan sasarane bocah-bocah, awit wabah corona kiye dadi arang nemen bocah-bocah teka dolan mene. Soale wedi wong tuwa,\" jelase.\r\n\r\nBiasane, Triyono sadina-dina bisa ngesaki Rp 200 ewu. Tapi wayah kiye mung bisa olih Rp50 ewu tok. Kuwe ora cukup nggo menuhi kebutuhan sadina-dina bareng karo bojone lan telung anake.\r\n\r\nSoale sepi lan mung kesel tok ing diolihi, Triyono lan PKL liyane mutusna nggo ora mbuka dagangane. Wong-wong kuwe pada krasa seneng lan ngomong syukur, soale nang wayah pageblug kiye deweke olih bungkusan nggo badanan.\r\n\r\nKlompok keimbas liyane sing uga olih 25 paket sembako yakuwe nelayan rajungan nang Desa Prapag Kidul, Kecamatan Losari. Awit geger virus corona, rega daging rajungan anjlog, gadine belih bisa nutup ongkos solar apamaning kebutuhan sadina-dina.\r\n\r\n\"Sadurunge ana corona, sekilo daging rajungan diregani Rp150 ewu. Tapi saiki anjlog dadi Rp60 ewu. Nggo tuku solar bae ora cukup soale pisan mangkat rong drigen,\" ungkape Warman (60) salah siji nelayan.\r\n\r\nTekane tim PanturaPost nggawa paket sembako seka donasi DCODE kerja sama bareng karo Kumparan kiye nggawe wong-wong kuwe pada bungah. Paket sembako diedumna maring 25 nelayan.\r\n\r\n\"Matur nuwun nemen pokoke, muga-muga berkah lan sing mein olih ganjaran sing akeh,\" omonge Warman.\r\n\r\nSaliyane telung klompok penerima nang Brebes kuwe, rewangan sembako uga diedumna maring 50 bakul asongan sing uga pegiat literasi nang Taman Waca Sakila Kerti Terminal Kota Tegal lan 50 paket nggo komunitas difabel nang Slawi lan sisane nggo kaum dhuafa nang Tegal. (*)"
<https://panturapost.com/alhamdulillah-wayah-pageblug-kaya-kiye-wong-wong-pada-bungah-nampani-bantuan-sembako/>